Goldberg Emília

**BÁRHOVÁ MEGYEK, TE OTT ÁLLSZ AZ ÚT VÉGÉN**

egyfelvonásos

IVÁN

ÉVA

RITTER DÓRA

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Osztott színpad. A színpad egyik felén két bőr görgős irodaszék. Ez az autóbelső. A másik felén hétvégi hobbiház belseje. Egy rozzant kanapé, linóleummal letakart asztal, pár koszos pohár, és piásüvegek, az asztalon fél üveg pálinka. A ház jelenleg üres, csak az autóban ülnek.*

*Autópályán suhanó BMW, benne módos középkorú házaspár. Iván vezet, mellette Éva, aki a telefonját bújja.*

IVÁN Milyen kihalt az autópálya. Hihetetlen. Olyan érzésem van, mintha csak mi akarnánk Dömsödre menni.

*Éva szótlanul görgeti a mobilt.*

IVÁN 160-at meg se érzi. Végre lehet nyomni neki, nincs itt a sok hülye Suzukis.

*Éva unottan nézi az elsuhanó tájat, aztán újra a mobiljába temetkezik.*

IVÁN Esküszöm kapcsolok valami zenét. Nem bírom ezt a csöndet.

*Iván bekapcsolja a műszerfalon lévő autósrádiót.*

ÉVA *(Éva édeskésrádióbemondónő hangon)* És most ezt a számot Szalai Ferenc (Totya) küldi párjának Bogyónak, és üzeni, hogy már Röszkénél van a Scániával, állnak másfél napja, de minden rendben van, a nehezén már túl van, és lepakolás után azonnal rohan haza. Szóljon akkor egy gyönyörű retró szerelmes sláger, itt az OldszkúlRádióban Bogyónak, és mindenkinek, aki hazavárja a szerettét a mostani nehéz időkben. Máté Péter!

*Iván Máté Péteres regiszterben és előadásmódban (felállva) énekelni kezdi a számot.*

IVÁN Hosszú-hosszú évek emléke összefűz veled.  
 Mennyi-mennyi mindent köszönni tartozom neked.  
 Tévúton járok, sajnos néha-néha én,  
 de bárhová megyek, te ott állsz az úúúú....  
 Éva kikapcsolja a rádiót.

IVÁN Jaj köszi, nem mertem kikapcsolni, de ez a konzumált giccshalom az idegeimre megy. A búgóhangú közhelyektől fuldokló bemondónő, meg ezek a számok! Mintha a Don Kanyar mellől jelentkeznének az emberek. Úristen, hogy félti mindenki a szaros életét, te jó ég!

ÉVA Én csak attól féltem, hogy megint bemondják a hírekben.

IVÁN Most múlt egész nem sokkal, néztem az órát.

ÉVA Sajnos a neten nem csak óránként vannak hírek. Rohadék szarzsák újságírók, hogy unatkoznak. Csak ma öt új cikk van. Mindegyik úgy kezdődik, hogy legszívesebben agyonbasznám az összes kis mitugrász faszt, amelyik írogatja ezeket. Úgy gyűlölöm az összest.

*Iván sóhajt.*

ÉVA (*Éva a telefonjából olvas fel netes tartalmakat)* „Kiderült! A párterápiás szakértő Novák Éva férje, vagyis Hartmann Iván a nemrégiben napvilágot látott egyetemi metoo ügy zaklatója” „Ritter Dóra exklúzív podcastben meséli el, hogy hogyan zaklatta egykori tanára, a Kossuth és József Attila-díjas Hartmann Iván egyetemi professzor” Podcast! Apjuk faszát. „Novák Éva neves életmód-tanácsadó és bestseller-szerző férjét, Hartmann Ivánt vádolja zaklatással egyik volt tanítványa, az azóta Bécsben élő slampoéta Ritter Dóra. Slampoéta? Az meg mi a tököm? Úristen. Mindenhol ott a nevem! A kurva életbe. Mindenhol.

IVÁN Tedd már le azt a szart! Ezzel nem vagyunk előrébb. Most szépen lemegyünk és mindent megbeszélünk. Ez az egész pár nap múlva sehol se lesz. Azt se fogják tudni ki volt az a Ritter Dóra, és kiderül az igazság.

ÉVA Jó, csak félek, hogy ha meglátom akkor úgy fel fog baszni, hogy megölöm. Beveszek egy negyed xanaxot, mert szerintem egekben a vérnyomásom.

*Éva xanaxot kotor elő a táskájából. A teli levélből kivesz egy szemet, és negyedelés nélkül lenyeli.*

IVÁN Azt kéne kitalálni, hogy mit mondjunk neki. Mert amit otthon megbeszéltünk, az lehet, hogy nem fog működni. Mi van, ha nem akarja beismerni, hogy hazudott, vagy észreveszi, hogy fel akarjuk venni a telefonnal, amiket mond. Lebukunk, és még ezt is megírják a rohadék firkászok.

ÉVA Jó, akkor mit javasolsz?

IVÁN Ki kéne belőle énekelni valahogy, hogy vonja vissza az egészet.

ÉVA *(gúny)* Igen, valószínűleg az a zakkant nő csak arra vár, hogy mi lemenjünk hozzá Dabasra.

IVÁN Dömsödre.

ÉVA Akkor Dömsödre, és könyörögjünk neki, hogy vonja vissza, és majd akkor a homlokára csap, és azt mondja, hogy jó oké.

IVÁN Nem ezt mondtam.

ÉVA Akkor? Van jobb ötleted?

IVÁN Te vagy a pszichoguru! Én csak azt mondom, nem biztos, hogy be fogja vallani, hogy nem történt meg, amiket állít rólam, mert lehet, hogy gyanút fog. Akkor is ki kell valamit találni.

ÉVA Na jó, figyelj, gondolkodjunk!

*A színpad másik felében lévő üres házban megjelenik Ritter Dóra. Vastag frottírzokniban és köntösben egy elhanyagolt, zsíroshajú fiatal lány telefonál fel-alá járkálva a szobában.*

RITTER DÓRA Hát így ne menjen már ki a cikk, én nem így fogalmaztam, és jobb volt ahogy én mondtam. Igen, azt a részt, hogy többször megpróbáltam vele szakítani, előre venném, és csak utána a buktatással fenyegetőzést. Mert stilárisan így értelmesebb. Igen. Stilárisan. Tudod...Ja nem. Jó. Mindegy. Na szóval, hogy annak több értelme van, hogy előbb jártunk, aztán szakítani akartam, aztán megfenyegetett, hogy ha szakítok, akkor megbuktat. Igen. Kronológiai. Azt a részt meg, hogy először visszautasítottam a közeledését légyszi tegyétek bele, mert az meg kimaradt. És az fontos. Mert én kurvára nem akartam ezzel az emberrel. Értitek. Semmit. Na szóval most hirtelen ennyi, de amúgy köszi, hogy ennyire viszitek ezt az ügyet. Sztem kurvafontos dolgot csináltok, és hajrá. Csak légyszi, mielőtt kimenne a cikk, azért hadd fussam már át még egyszer. Igen, bocsánat, kicsit későn reagáltam erre is, de szarakodik a net. Vidéken kérózom anyámék hobbitelkén, mert most jöttem haza Bécsből, aztán bevonultam karanténba, ki tudja alapon. Jaja, ez a minimum. Na köszi Petya, majd akkor dumálunk.

*Közben Iván és Éva megérkeztek a ház elé, Iván parkol.*

ÉVA Na, akkor te csak csináld, amiket megbeszéltünk, és hagyd, hogy én beszéljek.

IVÁN Igen, persze! Annyira köszönöm neked, hogy bízol bennem, és segítesz.

ÉVA Melyik ház az?

IVÁN Ez rögtön itt.

ÉVA Menjünk.

*Éva és Iván Ritter Dóránál kopogtat, Ritter Dóra maszkot készül felvenni, de az ajtóban álló vendégek annyira ledöbbentik, hogy elfelejti felvenni.*

ÉVA Hello.

RITTER DÓRA Ez mi? Hogy találtatok meg?

ÉVA Bejelentkeztél Dabasra a Facebookon.

RITTER DÓRA Dömsöd. De a házat hogy találtátok meg? Követtetek?

ÉVA Megkérdeztük a CBA-ban, hogy melyik a ti házatok.

IVÁN Beszélni szeretnénk veled.

RITTER DÓRA Kurvára húzzatok el innen. Nagyon para, hogy idejöttetek, full para.

ÉVA Nézd, nem akarunk semmit, csak szeretnénk tisztázni pár dolgot, ami segíthet elsimítani ezt az egészet. Egy fél óra az egész.

IVÁN Nem hiszem, hogy ne tudnánk felnőtt emberek módjára megbeszélni ezt!

RITTER DÓRA Minek kelletek ehhez ketten? Szarul érzem magam, hogy idejöttetek. Nem akarok beszélni veletek. Iván, még veled csak csak, de így tömegével. Para.

ÉVA Én is érintett vagyok, minden újságcikkben ott a nevem, és szeretném a te szádból is hallani az igazságot. Kérlek, ennyit engedj meg nekem is.

RITTER DÓRA Jó, gyertek be akkor, de tényleg légyszi röviden, itt karanténozok, nem éppen úgy számítottam, hogy ti jöttök. Elég csöves ez a hely. Egy szoba összvissz. Apám itt szokott hétvégente bebaszni, semmi másra nem jó.

*Közben Iván kifűzi a cipőjét, Éva is kilép az övéből. Éva helyet foglal a kanapé egyik végében, Iván melléül. Ekkor hirtelen óriási nagy csattanás kintről, Éva felpattan.*

KÜLSŐ HANG Húzzatok haza pestiek! Idehozzátok a koronavírust! Kurvaanyátok.

*Ekkor hirtelen óriási nagy csattanás kintről, Éva felpattan, és villámgyorsan visszabújikk a cipőjébe.*

ÉVA Úristen, betörte ez a vadbarom a szélvédőt. A rohadt kurva életbe!

IVÁN Micsoda? Na neeee. Menjünk nézzük meg!

RITTER DÓRA Ú basszus. De gáz.

ÉVA Húzd a cipőd Iván, és gyere!

IVÁN Jó, pillanat!

*Éva elrohan a színpad másik felében lévő kocsihoz, és nézegeti, anyázik, próbál rájönni, hogy ki csinálta. Közben a cipőfűzéstől térdre rogyó Iván, ahogy kettesben marad Ritter Dórával halkan hadarni kezd.*

IVÁN Figyelj, nagyon kérlek vond vissza, amiket mondtál rólam. A feleségem semmit se tud, megöl, hogyha rájön, én mindent megteszek, csak kérlek, vond vissza. Én csak halálosan szerelmes voltam beléd, érted? Most már látom, nem kellett volna, de értsd meg, nem tudom visszacsinálni. De figyelj...

*Éva közben kintről kiabál Ivánnak*

ÉVA Iván, gyere már, most mi a szart csináljunk!

*Iván feltápászkodik, és elkapja Ritter Dóra kezét.*

IVÁN Figyelj Dórika, én fizetek neked. Felvehetek jelzálogot a pomázi házra, vagy ha rendszeres támogatás kell, odaadom a Kossuth-díjam felét minden hónapban. Ha akarod, én kötethez juttatlak, jövőre elintézem neked a József Attila-díjat, kérj amit akarsz, én mindent megteszek, csak segíts ki ebből. Könyörgöm.

RITTER DÓRA Te jó ég, Iván! Ez annyira te vagy! Úristen. Annyira tudtam, hogy ez lesz.

IVÁN Igen, ez vagyok én, de csak jót akarok mindenkinek. Szegény Éva semmiről se tehet, őt akarom védeni főleg.

RITTER DÓRA Hogy te mekkora egy rohadt hazug szar vagy. Évát? Akit még régebben elmondtál nekem minden aszott banyának, mi? De megszeretted hirtelen…

IVÁN Most nincs erre idő Dórika, tényleg. Feje tetejére állt a világ, minden olyan elképesztően fura lett ezzel a vírussal, kell ez a személyes pokol nekünk egy kis félreértés miatt? Kérlek gondold meg.

*Közben Éva visszatér a házhoz, és látja, hogy Iván és Ritter Dóra furcsán közel állnak egymáshoz.*

ÉVA Megzavartam valamit?

*Ritter Dóra és Iván is némán állnak, majd Ritter Dóra megszólal, miközben Ivánra mered.*

RITTER DÓRA Nem, semmit.

ÉVA Totálkáros a szélvédő. És pont a vezetőoldalnál tört be. A rohadt életbe. Gyere már Iván!

IVÁN Igen, jövök már.

*Iván hosszan telefonál a kocsi előtt, közben Éva szép lassan visszasétál a házba, és leül a konyhaasztalhoz Ritter Dórával szemben.*

IVÁN Igen, persze. Az imént említettem volt, hogy BMW. 5-ös széria. Sajnos nem láttuk. Igen, 2017-es évjárat, lépcsőshátú. Igen. Az lesz az. Igen 4 ajtós.

*Közben Éva feláll a konyhaasztal mellől, és szép lassan átül Ritter Dóra mellé.*

IVÁN De értse már meg ember! nem láttuk, hogy ki. Nem, nem tettünk rendőrségi feljelentést ismeretlen tettes ellen. Mert karanténban vagyunk, és van ennél most momentán fontosabb gondunk is, mint egy csomó inkompetens magyar rendőrrel való diskurálgatás. Jó, nézze, én nem arcoskodok, tekintve, hogy ilyen magyar szó nincs is, szóval elnézést, igen, folytatnám akkor. Igen dízel. Nem tudom. Most akkor várjunk, hogy jól értem-e. Tényleg azt akarja mondani, hogy ha most azonnal nem mondom meg, hogy mennyi a hengerűrtartalom, akkor nem tudják megjavítani a szélvédőt? Ne szórakozzunk már egymás idegeivel, uram! Rendben. Várok.

*Közben Ritter Dóra tölt egy pohár pálinkát Évának, és szép lassan poharazni kezdenek.*

IVÁN Igen itt vagyok... De addig mit csinálunk mi itt? Nem lehetne mégis ma? Uram, hát biztos, hogy ki tudunk találni valamit. Extrafelár, sürgősségi pótlék satöbbi. Értem. Hogy jutunk szálláshoz?

*Telefonálás közben Iván visszatér a házba.*

IVÁN Minden zárva. Kérem, nem tudnánk valamit tenni, mégis ebben a nehéz helyzetben? Jó értem, köszönöm.

ÉVA Na mi van?

IVÁN Az, hogy itt az isten háta mögött ma már semmit nem tehetünk. Holnap tudnak valamit segíteni a szervízből.

ÉVA És akkor most mit csináljunk?

IVÁN Semmit. Itt kell maradnunk holnapig.

ÉVA Mármint itt?

RITTER DÓRA Hát itt biztos, hogy nem. Bocs. Durva lenne. Szerintem mindent meg is beszéltünk, én nem akarok veletek többet erről a témáról. Elég volt ez így most. Bocs, de menjetek el.

ÉVA Hova menjünk? Van bármilyen szállás ezen az istenverte helyen?

IVÁN Próbáltam keresgélni a neten, de sehol nem veszik fel, minden zárva a helyzetre való tekintettel.

ÉVA Na jó, ezt nem hiszem el. Mit csináljunk?

IVÁN Nem tudom.

RITTER DÓRA Sajnálom, hogy nem tudok én se segíteni, nem ismerek itt senkit, meg furi is lenne, bocs, szóval nem tudom.

ÉVA Jó, legyen. Megalszunk a kocsiban valahogy. Remélem megy a fűtés azért. És holnap tiszta fejjel befejezzük, amit elkezdtünk. Ez az egész egy téboly komolyan. Nem tudom, mi jöhet még.

IVÁN Jó, rendben, én sem tudok most jobbat.

*Kimennek a kocsihoz, és belesüppednek az ülésbe, Ritter Dóra mobiljába temetkezik. Győrfi Pál videója nyílik meg egy videóban. Ritter Dóra feláll a kanapéról, és Győrfi Pálosan bemondja.*

RITTER DÓRA Egy egyszerű, de nagyon fontos kéréssel fordulunk most idős honfitársainkhoz! Maradjanak otthon! Tudjuk, hogy a koronavírus nagyon gyorsan terj...

*Ritter Dóra telefonja megszólal.*

RITTER DÓRA Igen, tessék, Ritter Dóra! Jaj szia Petya, valami ismeretlen szám. Jó, figyelj, itt most helyzet van, Iván megjelent nálam a feleségével, légyszi teljes hírzárlat most erről, csak neked mondom el, mert bennetek megbízom, ti olyan normálisan kezelitek az egészet. Nem, most nincsenek itt. Iván eléggé kivan, nem tudom. Aggódom. Holnap majd, ha kitisztult a fejem, meg ha tényleg beszéltünk akkor hívlak oké? Nagyon kész vagyok most ettől. Nem akartam igazából ezt se elmondani. Jó? Senkinek légyszi erről. Köszi.

*Ritter Dóra elterül a kanapén, hassal lefelé, és mély álomba merül. Közben Éva és Iván betakaróznak a kocsiban.*

IVÁN Mi ez a szarszag?

ÉVA Gondolom az utca végén lévő övcsatorna.

IVÁN Micsoda eufémizmus ezt övcsatornának hívni? Inkább szarcsatorna lenne a helyes megfogalmazás.

ÉVA Rengetegen járnak ide horgászni, bár tény, hogy elég pöcegödörszag van.

IVÁN Meg nem enném, ami ebből a vízből kijön.

ÉVA Nem is azért jöttünk.

IVÁN Nem tudom, nekem rossz érzésem van. Szerintem nem fogja visszavonni. Mondtam, hogy nem jó ötlet idejönni.

ÉVA Szerintem meg jó ötlet volt.

IVÁN Hogy fogjuk belőle kihúzni, hogy hazudott?

ÉVA Azt sehogy.

IVÁN Akkor? Mi lesz? Nem annyira okos ez a teremtés, de a józan eszével azért tudja, hogy most már nem táncolhat vissza.

ÉVA Hát a józan észt éppenséggel könnyű befolyásolni...

IVÁN Hogy érted? Itassuk le?

ÉVA Például. Vagy adjunk neki valami durvábbat.

IVÁN De ha valami baja lesz, mindenki tudni fogja, hogy mi voltunk.

ÉVA Hát, kivéve, ha ő csinálja.

IVÁN Mit?

ÉVA Magának.

IVÁN Nem értem.

ÉVA Hát érted. Idejöttünk, beszéltünk vele, rájött, hogy mekkora kárt okozott, hagyott egy levelet, amiben mindent bevall, és nekimegy a dunai övcsatornának szégyenében.

IVÁN És ha lesz nyomozás? Tudod, hogy én nem tudok hazudni. Félek az ilyesmitől.

ÉVA Én meg attól félek, hogy tönkretesz bennünket. Nem látod, hogy erre megy ki az egész? Nem érzed, hogy ez nekem mekkora szégyen? Mit mondanak majd a rajongóim? A pacienseim? A kiadó biztos nem hosszabbít majd a botrány miatt. Miből fogunk élni? Csak azt ne mondd, hogy a Kossuth-díjból. Mert abból még én egy fillért nem láttam sose. Nem tudom hova teszed.

IVÁN Nézd, én elhiszem, hogy neked borzasztó, és minden tiszteletem a tiéd, Éva, hogy így kitartasz mellettem, de kérlek az isten jó édes szerelmére, próbálj már meg egy pillanatra nem magadra gondolni. Jó? Én momentán a tönk szélén állok, engem sárba tiportak, megaláztak, meglincseltek. Ártatlanul.

ÉVA Ártatlanul?

IVÁN Jaj ne kezdjük már megint ezt. Eljöttünk, szembenéztem vele, hát szerinted itt lennék én, ha lenne félnivalóm?

ÉVA Nem tudom, de holnap kiderül.

IVÁN Akkor mi a terv?

ÉVA Van nálam egy lónak elegendő nyugtató. Piához keverve elég ahhoz, hogy bekábítva feloldja a telefonját, és mi meg megírjuk mindenhova, hogy kamu volt az egész, és hogy ezért nem bír tovább élni.

IVÁN És te hogy fogod rávenni, hogy önszántából Dunának menjen?

ÉVA Azt majd csak bízd rám.

IVÁN Rendben. És ha meglátja valaki?

ÉVA Annál jobb. Lesznek szemtanúk is.

IVÁN Nagyon félek az ilyesmitől, Éva. Tudod, én soha senkinek nem akartam ártani, most meg itt vagyunk, hogy elkövetünk valamit ketten, ami végzetes.

ÉVA Ez a kislány ez zavartfejű liba. Valószínűleg bipoláris. Csak segítünk neki abban, amit pár év múlva úgyis megtenne.

IVÁN Jó, de neked kell irányítanod. Én annyira rosszul színlelek.

ÉVA Igen, azt látom.

*Kis hallgatás után.*

IVÁN Röhögni fogsz, de rám tört a nosztalgia. Emlékszel, amikor apádék kibuktak az ifjúsági kölcsönből vett Trabanton?

ÉVA Igen, nem akarták, hogy arra költsük a megtakarításukat. Azt mondták, hogy túl fiatal vagyok hozzád, és te csak a pénzükre hajtasz.

IVÁN Na és mi meg dacból kint éjszakáztunk benne. És volt beszerelve valami iszonyatos magnó, és Cseh Tamást hallgattunk egész éjszaka. Antoine és Desirééé.

*Éva eltűnődik.*

ÉVA Aludjunk.

IVÁN De emlékszel?

*Másnap reggel Iván és Éva bekopog Ritter Dórához.*

RITTER DÓRA Na, jó reggelt. Mikor jönnek a szerelők?

ÉVA Háromra ígérték magukat. Használhatnám addig a mosdódat?

RITTER DÓRA Persze, de nagyon gusztustalan. Apám nem az a takarítós fajta.

*Éva eltűnik a mosdóba, Iván és Ritter Dóra kettesben maradnak. Iván rögtön a lényegre tér Ritter Dórával.*

IVÁN Én csak azt szeretném kérdezni, hogy gondolkodtál-e azon, amit mondtam tegnap?

RITTER DÓRA Igen, gondolkodtam, és arra jutottam, hogy elfogadom. Nem akarok több újságírót, meg felhajtást, és úgy látom, hogy tanultál a leckéből. Te segítesz kötethez jutni, és a bírálóbizottságban beveted a kapcsolataidat, én pedig elsimítom ezt az egészet.

IVÁN Dórika! Ez nagyszerű. Fantasztikus. Úgy örülök. Nem tudom mit mondjak. Köszönöm. Köszönöm. Csak Évával nem tudom, hogy legyen. Ő nem tud az egészről semmit.

RITTER DÓRA Nem tudom, hogy hogy legyen. Szerintem csak mondd meg neki.

IVÁN Az nem lehet. Ő nem tudhatja meg ezt a mi megegyezésünket. Csináljunk úgy, mintha te mindent visszavonnál, elsimítjuk a félreértést, és ennyi.

RITTER DÓRA Ezt most nem értem.

*Éva közben kijött a mosdóból, és fertőtlenítőkendővel törölgeti a kezét.*

ÉVA Hú ez életmentő volt köszi.

IVÁN Képzeld Éva, megbeszéltünk mindent. Segít elsimítani ezt a félreértést. Most mondd meg! Látod. Te egy zseni vagy komolyan! Csak ide kellett jönni, és megbeszélni mindent, ahogy te is mondtad otthon, hát ez fantasztikus nem!?

ÉVA Hú, hát ez tényleg nagyszerű. És mi az, amit megbeszéltetek? Mondjátok el nekem is! De közben, ha nem haragszol...Dórika, én töltenék egy pohárral erre a nagy izgalomra. Nem szoktam inni, de most napok óta teljesen kivannak az idegeim, ugye, Iván?

RITTER DÓRA Persze töltsél csak.

*Éva odamegy a poharakhoz, és táskájából xanaxot vesz elő, és az asztalon lévő pálinkából tölt.*

ÉVA Neked is tölthetek ugye Iván?

*Iván zavartan próbálja leállítani a tegnap megbeszélt forgatókönyvet.*

IVÁN Hát én nem kérek Éva, vezetek, és szerintem neked sem kellene innod még így koradélután. Hát megbeszéltük, ez a lényeg, szóval itt már nincs is semmi dolgunk, a lényeg az, felnőtt emberek módjára tisztáztuk végre.

ÉVA Na ne bolondozz már, Iván, hát mit tisztáztatok?

*Éva lehúzza a kezében lévő piát, és Ritter Dórának is ad egyet, aki rezignáltan, de szintén lehúzza az italt.*

*Éva egyre lazább.*

ÉVA Na Ivánka. Akkor volt szex, vagy nem volt szex?

*Ivánnak is ad egy pohárral. Közben Ritter Dóra lerogy a kanapéra, és sírva fakad. Éva a hátát simogatja.*

RITTER DÓRA Én nem tudom. Szerintem ez nem jó ötlet. Inkább csak legyen minden visszacsinálva. Nem akarom ezt az egészet.

*Iván megijed, és lehúzza az italt, majd odatérdel Ritter Dórához, erősen megrázza a lányt.*

IVÁN Dórika, nem kell megijedni. Megbeszéltük, most már ne táncolj vissza. Hallod? Most már nem táncolunk vissza, hallod? Kötethez juttatlak, te meg befogod a pofádat végre, és úgy teszünk, mintha semmi se történt volna.

*Éva és Ritter Dóra Ivánra merednek.*

IVÁN Most mi van? Furán érzem magam.

ÉVA Az van, hogy most nyeltél be két levél xanaxot, Ivánka egy deci pálinkával kísérve. És most kicsit kezdesz zsibbadni édes. Ugye milyen jó? Mikor kienged a görcs? Most még kicsit jó, aztán nemsokára jön a filmszakadás. Addig meg beszélgetünk, iszogatunk, mi itt hárman. Igaz, Dórika?

RITTER DÓRA Nem tudom! Én még mindig nem tudom, hogy ez jó ötlet-e.

ÉVA Jó ötlet? Jézusom. Most még itt tartunk? Tegnap ugyanennél a konyhaasztalnál kellett volna ezt felvetned. Mikor eldöntöttük, hogy csináljuk.

*Iván közben kezd bekábulni. Tompultan üldögél, miközben Éva elveszi a telefonját.*

ÉVA Na Iván igyál még egy kicsit.

IVÁN Nem kérek.

ÉVA Nem kérdeztem, hogy kéred-e, hanem azt mondtam, bevesszük az orvosságot. Így ni.

*Éva beletömi Ivánba a piát, aki először ellenkezik, aztán már nincs magánál.*

RITTER DÓRA Mi van, ha nem akarja majd azt?

ÉVA Akarni fogja ne félj! Valójában mindenki azt akarja. Csak gyáva szar.

*Iván közben eldől a kanapén.*

IVÁN Mit akartok tőlem?

ÉVA Én azt akarom, hogy haljál meg. És Dórika is azt akarja. Rohadt nagy kolonc lettél nekünk az a helyzet. Mindannyian tudjuk, hogy mi az igazság. És az mindhármunkat tönkretesz. Engem főleg, bár gondolom, Dórika se akar egész életében ezzel a sztorival haknizni.

IVÁN (kábán) Most akkor mit fogunk csinálni?

ÉVA Lemegyünk kocsikázni az övcsatornához.

IVÁN (teljesen bekábultan) Nem megyek. Én nem fogok meghalni Éva! Engem nem fogsz kicsinálni bassza meg, te rohadt kurva te! Azt hiszed, hogy te meg ez a másik hogyishívják ribanc majd ti ketten engem elintéztek? Mit gondoltok ti? A faszomat. Nézd Dórika, ami volt volt. Mondom, én fizetek, amit akarsz...szopni se kell már érte. Meg tényleg sajnálom is azt, ha megbántottalak valamivel. Ha úgy érzed, hogy megbántottalak, hallod, Dórika? Beismerem, megmondom az újságnak is, hogy én voltam Dórika, de ne hagyd, hogy ez a faluról kivakaródzott hülye ribanc kicsináljon. Hát te tudod a legjobban, hogy ami volt, milyen jó volt, Dórika!

*Ritter Dóra és Éva összenéznek, és átvonszolják Ivánt a kocsihoz. Beültetik a vezető ülésbe a kába férfit, aki próbál ellenkezni, de ereje fogytán. Éva beül mellé az anyósra. Éva Ritter Dórának adja a saját mobilját.*

ÉVA Akkor ahogy megbeszéltük a cellaadatok miatt. Itt a mobilom. Mikor jön a hangüzenet, te gyors lépésekkel lefutsz mindkettővel a partig. Értetted?

RITTER DÓRA igen.

*Éva lelapulva kormányoz a Duna-partig. Behúzza a kéziféket, előveszi a fertőtlenítőkendőket, és mindent szépen akkurátusan letörölget.*

ÉVA Megérkeztünk, Ivánka. Ideje belehajtani a Dunába. Nem is értem, minek fertőtlenítek. A víz mindent el fog mosni.

IVÁN Nem tudom, hol vagyok, de szarszag van.

ÉVA Milyen szép itt. Büdös, de szép.

IVÁN Nem akarok semmit.

ÉVA Nem is kell már Ivánka akarni semmit. Annyira egyszerű ez. Egész életedben akartál. Születésed pillanatától csak az munkált benned, világ életedben agresszív voltál, törtető, és élni akaró. Mindenkin átmentél, mint egy tank, és most ide vagy kötözve egy székbe, és annyi hatalmad sincs, hogy kikösd a biztonsági övet. Látod, hogy hova vezet ez?

*Iván magán kívül ordít, és zokog fölváltva.*

IVÁN Segítséééég! Nem akarok meghalni.

ÉVA Nem? Pedig nincs más mód.

IVÁN Nem értem mi van.

*Éva közben előveszi Iván telefonját. Iván ujjlenyomatával kioldja, és sms-t ír. Iván, feje lebukik.*

ÉVA Megírom a búcsú sms-edet nekem. Amiben elköszönsz, minden jót kívánsz, és megbocsájtásunkat kéred.

*Iván kétségbeesetten kiabál, és próbál szabadulni, de teljesen koordinálatlan a mozgása. Képtelen kikötni az övet.*

IVÁN Segítség, ne! Éva ne!

ÉVA Ivánka lazítsd el magad szívem. Így nem lehet meghalni. Na kapcsolok valami lazítózenét.

*Benyomja a rádiót, majd fertőtlenítőkendővel törölgeti. Iván hirtelen feltámad, és újra Máté Péterben tör ki.*

IVÁN Hosszú-hosszú évek  
 Emléke összefűz veled,  
 Mennyi-mennyi mindent  
 Köszönni tartozom neked.

*Miközben Iván Máté Péter dalát énekli, Éva megpróbálja túlkiabálni a dalt.*

ÉVA Na ne már, megint ez?

*Aztán lehalkítja a rádiót, Iván folyamatosan énekli tovább a számot, de már halkan*

IVÁN Mindent megbocsájtasz  
 és mindig jót akarsz nekem,  
 Hogyha néha bántlak,  
 Akkor is jó vagy velem.

ÉVA Most nincs nosztalgiád Iván? Most nem jut eszedbe, az, amikor a Trabantban éjszakáztunk annak idején? Amikor rábeszéltél a rádiósmagnóra, kifizettem pedig a motorzajtól semmit se lehetett belőle hallani. Neked meg még kiflire se volt pénzed, de én meg olyan naív voltam, mint a picsa! És hittem neked, és ittam a szavaidat, és lestem minden gondolatodat 27 éven át, úgy, hogy végig tudtam, hogy becsapsz. Még tegnap éjjel is be tudtál. De már nem. Én pontosan tudom, hogy akkor ott nem az Antoine és Desirét hallgattuk, hanem a Levél Nővéremneket, és hazug minden emlék veled, és én gyűlöllek ezért, és neked most meg kell döglened Iván, ebben a szarban kell elsüllyedned ni.

*Közben Iván énekli a Máté Péter szám refrénjét, miközben folyamatosan Máté Péteresen járkálja körbe Évát és a kocsit. Majd felpattan az eddig autósülésként funkcionáló gurulósszékre, és magas cében kinyomja a végső refrént, miközben Éva „kioldja a sebváltót” és egyesbe teszi a sebváltót. Kiszáll a kocsiból, és a takarásig löki a gurulósszéken éneklő Ivánt a másik kocsiülésnek használt székkel együtt.*

IVÁN Tévúton járok,  
 Sajnos néha-néha én,  
 De bárhová megyek,  
 Te ott állsz az út végén.

*Éva a parton néz utána, és hamarosan futva érkezik Ritter Dóra is.*

RITTER DÓRA itt a telefonod.

ÉVA Kösz.

RITTER DÓRA Hol van?

ÉVA Valahol arrafelé asszem. Nagyon gyorsan elsüllyedt.

RITTER DÓRA Az jó

*Hallgatnak.*

RITTER DÓRA Hívjuk a rendőrséget?

ÉVA Igen, várjunk pár percet, aztán igen.

*Lassan sétálni kezdenek a parton, és kisétálnak a színpadról.*

RITTER DÓRA Iszonyú ez a szag. Megint illegálisan engedték bele a szennyvizet a csatornába.

ÉVA Pedig amúgy nagyon szép itt.

RITTER DÓRA Néha nagyon undorító tud lenni. Tamponok úsznak a víztetején.

ÉVA Fúj, hát az tényleg nagyon undorító!

RITTER DÓRA Ugye?

*Sötét*

2020